**ΛΕΙΤΟΥΡΓΙΕΣ ΤΗΣ ΓΛΩΣΣΑΣ: ΑΝΑΦΟΡΙΚΗ- ΠΟΙΗΤΙΚΗ**

 **Αναφορική λειτουργία / κυριολεκτική χρήση / δήλωση**

Η **αναφορική λειτουργία** της γλώσσας ή του λόγου ταυτίζεται με την **κυριολεκτική χρήση** της γλώσσας, οι λέξεις δηλαδή χρησιμοποιούνται μέσα στο λόγο με τρόπο τέτοιον ώστε να αποδίδουν επακριβώς τη συγκεκριμένη σημασία  και το περιεχόμενο (το σημαινόμενο) της έννοιας που  δηλώνουν (**κυριολεκτική σημασία**).

Π.χ. «Ξαφνικά **ο ουρανός συννέφιασε**.»

Ειδικότερα, με την αναφορική λειτουργία / κυριολεκτική χρήση / δήλωση:

* Ο πομπός απευθύνεται στη λογική-βιωματική λειτουργία του δέκτη…
* Το βάρος πέφτει στην πληροφορία του μηνύματος…
* Έχουμε πιστή απεικόνιση της πραγματικότητας (ρεαλισμός)
* Η σύνδεση των νοημάτων είναι λογική… και έτσι διευκολύνονται οι διαδικασίες αναγνωστικής πρόσληψης και κατανόησης των νοημάτων…

Ο λόγος αποκτά αντικειμενικότητα και μεστότητα

**Ποιητική λειτουργία / μεταφορική χρήση / συνυποδήλωση**

Η **ποιητική λειτουργία**της γλώσσας ή του λόγου αναφέρεται στη **μεταφορική χρήση**της γλώσσας, οι λέξεις δηλαδή αποκτούν αλληγορική σημασία μέσα στο γλωσσικό περιβάλλον που εντάσσονται (**μεταφορική σημασία**).. Έτσι, η πράξη επικοινωνίας αναφέρεται κυρίως στον εαυτό της, στο ίδιο το μήνυμα και στη μορφή του, σ΄ αυτό που αφήνει να εννοηθεί η χρήση μιας λέξης, που δε δηλώνεται ρητά, αλλά υπονοείται, υποδηλώνεται, λανθάνει στη σημασία μιας λέξης (**υποδήλωση**και **συνυποδήλωση**).

Π.χ «Ξαφνικά **η ψυχή μου συννέφιασε**.»

Ειδικότερα, με την ποιητική λειτουργία / μεταφορική χρήση / υποδήλωση ή συνυποδήλωση:

* Το βάρος πέφτει στη μορφή του μηνύματος και κυρίως στην αισθητική απόλαυση που προκαλεί…
* Ο πομπός διεγείρει και απευθύνεται κυρίως στη συναισθηματική-συγκινησιακή λειτουργία του δέκτη.
* Κυριαρχεί η πολυσημία και η πολυδιάστατη προσέγγιση και ερμηνεία.
* Ο λόγος αποκτά υποκειμενικότητα, ρευστότητα.
* Υιοθετούνται λογοτεχνικές στρατηγικές, π.χ. υπάρχουν πολλά σχήματα λόγου (μεταφορές, παρομοιώσεις, εικόνες, προσωποποιήσεις …)…
* Το ύφος γίνεται λογοτεχνικό ή λογοτεχνίζον..., ζωντανό..., παραστατικό..., γλαφυρό...

 **ΧΑΡΑΚΤΗΡΙΣΤΙΚΑ ΠΡΟΦΟΡΙΚΟΥ ΛΟΓΟΥ**

·         **Να εντοπίσετε μέσα στο κείμενο στοιχεία (λέξεις/φράσεις/συντάξεις) προφορικού λόγου και να δικαιολογήσετε τη χρήση τους.**

·         **Να επαναδιατυπώσετε τις φράσεις αυτές με πιο επίσημο τρόπο**

***Υπενθύμιση:***

**Στοιχεία προφορικότητας σ’ ένα γραπτό κείμενο του προσδίδουν την αμεσότητα, τη ζωντάνια, την απλότητα  και την οικειότητα του προφορικού λόγου.**

**ΧΡΗΣΗ ΕΙΔΙΚΟΥ ΛΕΞΙΛΟΓΙΟΥ**

·         **Να εντοπίσετε στο κείμενο λέξεις/φράσεις ειδικού λεξιλογίου και να δικαιολογήσετε τη χρήση τους.**

***Υπενθύμιση:***

**Η χρήση του ειδικού λεξιλογίου εξυπηρετεί τις ανάγκες μιας συγκεκριμένης επιστήμης ή και επαγγέλματος, για να περιγράψει έννοιες και όρους της. Επίσης, προσδίδει στο κείμενο επιστημονική ακρίβεια και εγκυρότητα. Το ύφος καθίσταται επίσημο και αντικειμενικό. Γίνεται επίκληση στη λογική του δέκτη.**